Descoperirea rară făcută de un pensionar cu detectorul de metale. Valorează peste 18.000 de euro | FOTO
Un tâmplar pensionat a făcut o descoperire spectaculoasă cu detectorul său de metale. Obiectul îi poate aduce o avere.
Alan Rumsby, în vârstă de 75 de ani, a dat peste un artefact "important din punct de vedere istoric" în timp ce se afla la plimbare în Roydon, Norfolk. El a găsit pe un câmp un inel rar din secolul al XVII-lea, care de atunci a fost vândut la licitație cu suma uriașă de 16.000 de lire sterline (peste 18.000 de euro), scrie Daily Star.
Bărbatul a căutat în zonă de mai multe ori fără să găsească nimic. Dar când s-a întors acolo în octombrie 2020, primul semnal sonor al detectorului său XP Deus a dezvăluit un inel de aur, ascuns la o adâncime de 20 cm.
Se crede că inelul a aparținut lui Dorothy Ashfield, născută în 1594. Experții spun că este foarte rar să găsești un inel de sigiliu din acea perioadă care să fi fost purtat de o femeie.
Alan a spus: "Nu am găsit niciodată nimic din aur în peste 10 ani de detecție, așa că am fost foarte încântat. Abia după ce a fost dusă la muzeu mi-am dat seama cât de importantă a fost această descoperire. Inițial, British Museum și-a declarat interesul pentru achiziționarea inelului, dar acum, după doi ani, inelul a fost refuzat, așa că îl pot vinde. Intenționez să folosesc banii, care vor fi împărțiți cu proprietarul terenului, pentru o vacanță pentru mine și soția mea."
Inelul va fi scos la vânzare la Noonans Mayfair în cadrul unei vânzări de bijuterii, ceasuri, argint și obiecte de valoare marți, 12 martie. Se așteaptă ca acesta să ajungă la o sumă cuprinsă între 14.000 și 16.000 de lire sterline.
Nigel Mills, un specialist în artefacte și monede de la Noonans, a explicat: "Inelul este important din punct de vedere istoric, deoarece este extrem de rar să găsești un inel de sigiliu din această perioadă care să fi fost purtat de o femeie. Acest lucru este indicat cu ajutorul unui blazon în formă de romb pe luneta inelului".
Sursa: StirilePROTV
Dată publicare:
01-03-2024 11:29